
[bookmark: TextBodyBegin]Európsky parlament,
–	so zreteľom na svoje predchádzajúce uznesenia o Indonézii,
–	so zreteľom na článok 150 ods. 5 a článok 136 ods. 4 rokovacieho poriadku,
A.	keďže v marci 2026 bol Andrie Yunus, zástupca komisie pre zmiznuté osoby a obete násilia (KontraS), v Jakarte napadnutý kyselinou po tom, ako nahral podcast o remilitarizácii a súdnom preskúmaní v Indonézii; keďže pred vojenským súdom boli obvinení štyria členovia Indonézskej strategickej spravodajskej služby, a to napriek dôveryhodným zisteniam, ktoré naznačujú zapojenie ďalších páchateľov a odhaľujú možnú hierarchiu velenia, pričom pretrvávajú obavy, že prípad bude presunutý z civilnej do vojenskej jurisdikcie;
B.	keďže environmentálny aktivista Muhammad Rosidi, bojovník proti nezákonnej ťažbe cínu a pašovaniu, sa vo februári 2026 takisto stal obeťou útoku kyselinou;
C.	keďže občiansky priestor v Indonézii sa zužuje a a dochádza k čoraz väčším represiám voči obhajcom ľudských práv, novinárom, odborárom, študentom a environmentálnym aktivistom, diskriminácii menšín, zásahom proti kritickým hlasom a násiliu v Papue a Západnej Papue; keďže nedávne právne reformy rozširujú vojenské právomoci nad civilnými sektormi, a to aj prostredníctvom vojenských súdov, oslabujú civilný dohľad a obmedzujú základné slobody, pričom hrozí posilňovanie beztrestnosti;
D.	keďže Indonézia je aj naďalej jedným zo strategických partnerov EÚ v indicko-tichomorskom regióne a dôležitým aktérom pri posilňovaní regionálnej bezpečnosti;
1.	vyjadruje vážne znepokojenie nad útokmi na Andrieho Junusa a Muhammada Rosidiho a nad všeobecným násilím voči ochrancom ľudských práv a životného prostredia v Indonézii; zdôrazňuje riziká, ktorým čelia ochrancovia životného prostredia v Indonézii, najmä tí, ktorí odhaľujú nezákonné ťažobné činnosti;
2.	vyzýva príslušné orgány, aby oba útoky rýchlo, dôkladne, transparentne a nezávisle vyšetrili a aby postavili všetkých porušovateľov ľudských práv vrátane podnecovateľov pred civilné súdy s cieľom ukončiť beztrestnosť;
3.	je hlboko znepokojený vládnymi plánmi, pri ktorých hrozí, že bude ešte viac obmedzená sloboda prejavu, vrátane návrhov zákonov o dezinformáciách, vysielaní a kybernetickej bezpečnosti, ako aj nad plánmi na preverovanie a certifikáciu ochrancov ľudských práv s cieľom určiť, kto má nárok na právnu ochranu;
4.	vyzýva Indonéziu, aby prehodnotila a podstatne zmenila represívne právne predpisy a zaručila obhajcom ľudských práv, environmentálnym aktivistom, odborovým zväzom a novinárom bezpečné prostredie bez sledovania, obťažovania a represálií;
5.	naliehavo vyzýva EÚ a členské štáty, aby zintenzívnili spoluprácu s Indonéziou, a to aj na najvyššej úrovni a na medzinárodných fórach, s cieľom riešiť zhoršujúcu sa situáciu v oblasti ľudských práv, najmä v Papue a Západnej Papue, a to aj prostredníctvom dialógu o ľudských právach medzi EÚ a Indonéziou;
6.	zdôrazňuje úlohu Indonézie ako strategického partnera EÚ a kľúčového partnera pri riešení regionálnych výziev, ktoré siahajú od hospodárskej bezpečnosti a zhoršovania životného prostredia až po regionálnu bezpečnosť a slobodu plavby; vyzýva EÚ, aby vo všetkých vzťahoch s Indonéziou presadzovala záväzky v oblasti ľudských práv, práce a životného prostredia; vyzýva Komisiu, aby financovala ochranu obhajcov ľudských práv; zdôrazňuje význam uplatňovania dôkladnej náležitej starostlivosti v dodávateľskom reťazci;
7.	poveruje svoju predsedníčku, aby postúpila toto uznesenie Rade, Komisii, PK/VP, členským štátom EÚ a vláde a parlamentu Indonézie.

